Komisijos sprendimas
2003 m. rugpjūčio 29 d.
nustatantis pereinamojo laikotarpio priemones, kurias Vengrija turi taikyti gyvūninės kilmės produktų iš Rumunijos veterinariniam patikrinimui
(pranešta dokumentu Nr. C(2003) 3074)
(tekstas svarbus EEE)
(2003/630/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [1], su pakeitimais, padarytais Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo akto II priedo 6 skyriaus B poskyrio 1 dalies 53 b punkto, ypač į jos 21 straipsnį,
atsižvelgdama į minėtą Aktą dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo į Europos Sąjungą sąlygų ir į Sutarčių, kuriomis remiantis buvo įkurta Europos Sąjunga, suderinimą, ypač į jo 42 straipsnį,
kadangi:
(1) Vengrijai suteiktas trejų metų pereinamasis laikotarpis tam tikriems veterinarinių patikrinimų tvarkos aspektams, susijusiems su įrenginių, kurių reikalaujama Rumunijos pasienyje gyvūninės kilmės produktams tikrinti, standartais.
(2) Ši nuostata taikoma tik įrenginių reikalavimams, o visos kitos veterinarinio tikrinimo procedūros turėtų būti atliekamos laikantis ES reikalavimų.
(3) Todėl Rumunijos ir Vengrijos pasienyje reikėtų nustatyti pasienio kontrolės postą, kuriame būtų galima patikrinti iš Rumunijos atvežamus gyvūninės kilmės produktus, ir numatyti atitinkamą nuostatą, leidžiančią nukrypti nuo reikalavimų, taikytinų šiame pasienio kontrolės poste esantiems gyvūninės kilmės produktų tikrinimo įrenginiams.
(4) Nuostata, leidžianti nukrypti nuo Komisijos sprendimo 2001/812/EB [2] 4 straipsnio 5 dalyje numatytiems nedidelio pralaidumo pasienio kontrolės postams taikytinos atskyrimo taisyklės, turėtų būti taikoma neatsižvelgiant į maksimalų siuntų skaičių, nustatytą taikant minėtą nukrypimą.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Gyvūninės kilmės produktai kelių transportu iš Rumunijos į Vengrijos teritoriją turi būti įvežami per priede nurodytą pasienio kontrolės postą.
2 straipsnis
Sprendimo 2001/812/EB 4 straipsnio 5 dalis priede nurodytam pasienio kontrolės postui taikoma neatsižvelgiant į tai, kiek siuntų praeina pro minėtą pasienio kontrolės postą.
3 straipsnis
Šis sprendimas įsigalioja atsižvelgiant į Stojimo aktą ir į jo įsigaliojimo dieną.
4 straipsnis
Šis sprendimas taikytinas iki 2007 m. balandžio 30 d.
5 straipsnis
Šis sprendimas skirtas valstybėms narėms.
Priimta Briuselyje, 2003 m. rugpjūčio 29 d.